KOMUNIKAZZJONI KONĠUNTA LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Lejn Sħubija għall-Iżvilupp imġedda bejn l-UE u l-Paċifiku /* JOIN/2012/06 final */





KOMUNIKAZZJONI KONĠUNTA LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Lejn Sħubija għall-Iżvilupp imġedda bejn l-UE u l-Paċifiku 1. L-UE u l-Paċifiku L-importanza ġeostrateġika dejjem tikber tal-Paċifiku, flimkien mas-sensibilizzazzjoni globali dwar il-vulnerabbiltà tal-Gżejjer tal-Paċifiku għat-tibdil fil-klima, wasslu biex dan ir-reġjun jieħu postu bħala prijorità emerġenti fil-qasam tal-politika barranija kemm għall-UE u kif ukoll għal bosta mis-sħab strateġiċi tagħha, bħall-Istati Uniti, il-Ġappun, iċ-Ċina, ir-Russja u l-Indja. Sadanittant, sħab bilaterali u istituzzjonijiet multilaterali oħrajn ukoll qegħdin isaħħu l-preżenza tagħhom fir-reġjun. Bosta mill-Istati Membri tal-UE jiddependu fuq l-UE għall-promozzjoni u t-twettiq tal-interessi tal-politika barranija tagħhom fir-reġjun. L-UE impenjat ruħha fi djalogu politiku regolari fil-livell tal-pajjiż u anke fil-livell reġjonali, u hija donatriċi u sieħba influwenti fil-Paċifiku. Is-sħubijiet tal-UE fil-Paċifiku jinvolvu 15-il Pajjiż Gżira indipendenti[1], 4 Pajjiżi u Territorji Extra-Ewropej (OCT)[2], il-Forum tal-Gżejjer tal-Paċifiku (PIF) u kif ukoll l-Awstralja u n-New Zealand – kollha kemm huma membri ewlenin tal-forum u sħab li jaħsbuha bl-istess mod. Bħala attur globali, l-UE għandha l-għan li ġġedded u ssaħħaħ is-sħubijiet tagħha lil hinn minn relazzjoni bejn donatur u benefiċjarju. L-Istrateġija tal-2006 tal-UE fir-rigward tal-Paċifiku[3] kienet l-ewwel pass f'din id-direzzjoni. B'riżultat ta' dan, l-UE u l-PIF ħadu d-djalogu politiku ta' bejniethom 'il quddiem għall-livell Ministerjali. L-UE għandha żżid l-impatt tal-politika għall-iżvilupp tagħha, f'konformità mal-Aġenda tal-UE għall-Bidla[4] u ssaħħaħ il-pożizzjoni tagħha bħala t-tieni l-akbar donatur fir-reġjun wara l-Awstralja[5]. Dan ser jippermetti lill-UE ssaħħaħ id-dimensjoni politika tas-sħubija tagħha, billi timpenja ruħha fi djalogu aktar effettiv mal-pajjiżi tal-Paċifiku, kemm fuq livell individwali, u kif ukoll fil-livell reġjonali u multilaterali, sabiex tkun tista' tqawwi l-kooperazzjoni tagħha dwar id-drittijiet tal-bniedem, id-demokrazija, il-governanza tajba u l-iżvilupp sostenibbli, u kif ukoll biex tiżgura li tiġi onorata l-Karta tan-NU kif ukoll id-dritt internazzjonali madwar id-dinja. Filwaqt li tkompli tibni fuq il-Ftehim ta' Cotonou[6], u kif ukoll fuq l-esperjenza li nkisbet mill-implimentazzjoni tal-Istrateġija tal-UE għall-Paċifiku, din il-Komunikazzjoni Konġunta tiffoka fuq l-aspetti tal-iżvilupp tar-relazzjonijiet tal-UE mar-reġjun, u tipproponi sensiela ta' azzjonijiet għal kooperazzjoni aktar effettiva bejn il-Paċifiku u l-UE, bl-għanijiet ewlenin li ġejjin: · il-promozzjoni tal-koerenza bejn l-iżvilupp, l-azzjoni dwar il-klima u politiki oħrajn tal-UE, bħall-kummerċ, l-ambjent, is-sajd, ir-riċerka, fuq in-naħa l-waħda, u d-drittijiet tal-bniedem u l-appoġġ favur id-demokrazija fuq in-naħa l-oħra, · l-adattament u s-simplifikazzjoni tal-metodi tal-għoti tal-Għajnuna Uffiċjali għall-Iżvilupp (ODA) u ż-żieda proporzjonali tal-finanzjament fir-rigward tat-tibdil fil-klima fil-Paċifiku, bil-għan li jiżdiedu l-valur miżjud, ir-riżultati, l-impatt u l-effikaċja globali, · l-istimulazzjoni tal-integrazzjoni reġjonali ta' suċċess tal-OCTs tal-Paċifiku u t-tisħiħ tal-kapaċità tagħhom li jippromwovu l-valuri tal-UE u jsiru katalisti ta' tkabbir inklużiv u sostenibbli għall-iżvilupp tal-bniedem fir-reġjun, · id-definizzjoni, flimkien mal-pajjiżi tal-Paċifiku, ta' aġenda pożittiva ta' kwistjonijiet ta' interess komuni fin-NU u f'fora internazzjonali oħra, · issir kooperazzjoni ma' sħab li jaħsbuha bl-istess mod sabiex jiġu indirizzati l-kwistjonijiet ewlenin b'rabta mad-drittijiet tal-bniedem u biex tingħata għajnuna għat-tisħiħ tal-proċessi demokratiċi madwar ir-reġjun. L-eżiti tal-ħidma komuni fin-NU, il-kooperazzjoni politika msaħħa u l-implimentazzjoni tal-proposti ta' politika spjegati hawn taħt għandhom ikunu integrati fiċ-ċiklu ta' programmar tal-UE għall-kooperazzjoni għall-iżvilupp tal-UE fil-Pajjiżi, it-Territorji u r-Reġjun tal-Paċifiku għall-perjodu bejn l-2014 u l-2020, u jkunu ta' kontribut fil-proċess tat-tiġdid tal-istrateġija tal-UE għal impenn fil-Paċifiku. 2. L-uniċità tal-paċifiku 2.1. Il-karatteristiċi taċ-ċokon, l-immensità, id-diversità u l-fraġilità Il-Pajjiżi Gżejjer u t-Territorji tal-Paċifiku (PICTS) huma abitati minn 10 miljun ruħ li jgħixu f'erja ta' art ta' 552 000 km² mdawra minn Żona Ekonomika Esklużiva fil-baħar b'daqs ta' 30 miljun km² fil-parti tad-dinja li l-aktar tinsab 'il bogħod mill-UE. Il-maġġoranza tal-PICTS huma Gżejjer Stati Żgħar (SIS), li 10 minnhom huma fost l-iżgħar 15-il ekonomija fid-dinja, filwaqt li tliet huma nazzjonijiet atoll, b'elevazzjonijiet li bilkemm jaqbżu l-livell tal-baħar u b'popolazzjonijiet żgħar imferrxa fuq distanzi kbar. Il-bażi naturali, finanzjarja, istituzzjonali u tar-riżorsi umani tagħhom hija limitata, hemm rati għoljin ta' migrazzjoni ta' ħaddiema kwalifikati, filwaqt li l-kosti tal-għoti ta' servizzi u tal-importazzjoni ta' prodotti huma għoljin ferm. L-ekonomiji ta' ħafna PICTS jiddependu ħafna fuq dħul mill-isfruttar ta' riżorsi naturali, bħal liċenzji għas-sajd li jinbigħu lil bastimenti barranin. Is-settur pubbliku huwa wieħed dominanti, iżda f'xi pajjiżi l-governenza hija dgħajfa, l-aċċess tas-settur privat għal finanzi huwa limitat u l-ekonomiji tal-kobor ma jinkisbux faċilment. L-iżolament u l-opportunitajiet kummerċjali limitati jitfgħu lil dawn il-pajjiżi fit-truf tal-ekonomija globali. Id-dipendenza fuq l-għajnuna u l-frammentazzjoni f'bosta PICTS huma sfidi sinfikanti għall-iżvilupp. Bħalissa t-Timor Leste, li għadu qiegħed jirkupra minn kunflitt, u li l-integrazzjoni tiegħu fl-arkitettura istituzzjonali tal-PIF hija biss waħda parzjali, huwa ħerqan li jissieħeb mal-Assoċjazzjoni tan-Nazzjonijiet tax-Xlokk tal-Asja (ASEAN) u qiegħed iħabbat wiċċu ma' diffikultajiet strutturali simili għal dawk ta' ħafna mill-pajjiżi fil-fażi ta' żvilupp. L-OCTs tal-Paċifiku jibbenefikaw minn livelli ta' żvilupp li huma qrib ħafna tal-medja tal-UE u qegħdin jippruvaw jiksbu integrazzjoni iktar sostanzjali fir-reġjun. Il-Papwa Ginea Ġdida (PNG) u l-Fiġi flimkien jirrappreżentaw 88,6% tal-massa tal-art, 70% tal-Prodott Domestiku Gross (PDG) u 74,5% tal-popolazzjoni tal-PICTS. Filwaqt li l-Fiġi, post fejn it-tmexxija kostituzzjonali ilha nieqsa mill-2006, jinsab għaddej minn tranżizzjoni bil-mod lejn id-demokrazija, il-PNG biħsiebha tinvesti fil-governanza sabiex tkun tista' tibbenefika mill-bażi ta' riżorsi naturali u umani wiesgħa tagħha u mis-settur kummerċjali emerġenti, għalkemm dan fil-parti l-kbira tiegħu għandu sjieda barranija. 2.2. Il-kisbiet fil-qasam tal-iżvilupp u l-impatti tat-tibdil fil-klima Ir-rikkezza reali tal-Paċifiku tinsab fil-bijodiversità unika u fl-ekosistemi abbundanti tiegħu, li joffru servizzi essenzjali għall-popolazzjoni. B'mod partikolari, il-ġżejjer tal-East Melanesian, il-Kaledonja Ġdida u l-Polineżja-Mikroneżja huma partikolarment rikki f'dik li hija bijodiversità. Madanakollu, ir-riżorsi tal-oċean qiegħda ssirilhom ħsara minħabba t-tniġġis, l-isfruttar żejjed, it-tibdil fl-ambjent naturali u speċi invażivi. Il-foresti tropikali huma mhedda mid-deforestazzjoni u d-degradazzjoni. L-esponiment u l-vulnerabbiltà għal perikli naturali, li għandhom il-potenzjali li jikkaġunaw telf uman u materjali sinifikanti, huma komuni mar-reġjun kollu. Il-pressjoni demografika tkompli tagħfas fuq il-bilanċi ambjentali u soċjali. L-edukazzjoni, l-impjiegi u l-opportunitajiet ta' ħolqien ta' introjtu huma meħtieġa għal popolazzjoni żagħżugħa u li qiegħda tikber rapidament. Filwaqt li l-migrazzjoni ta' ħaddiema kwalifikati hija limitazzjoni ewlenija fuq l-iżvilupp, ir-rimessi huma parti sostanzjali minn ħafna ekonomiji tal-Paċifiku. Komunitajiet imdaqqsa ta' abitanti tal-Gżejjer tal-Paċifiku llum jirresjedu fl-Awstralja, New Zealand u nħawi oħra. B'mod ġenerali, il-prinċipji demokratiċi u tad-drittijiet tal-bniedem huma rispettati madwar ir-reġjun kollu, għalkemm wara l-kolp ta' stat tal-2006, Fiġi hija eċċezzjoni. Madanakollu, il-pajjiżi tal-Paċifiku xejn ma għandhom rekord tajjeb b'rabta mar-ratifika ta' konvenzjonijiet tad-drittijiet tal-bniedem u għandhom rati għoljin ta' vjolenza sessista u rati baxxi ta' nisa fil-livelli ta' teħid ta' deċiżjonijiet. Il-pajjiżi tal-Paċifiku qegħdin jirkupraw bil-mod mill-kriżi globali, fost l-oħrajn minħabba li l-Asja għadha tirreġistra tkabbir qawwi. Ir-reżiljenza tas-settur privat għadha waħda dgħajfa. Fl-2010, it-tkabbir ekonomiku laħaq medja ta' 0,8%, u mistenni li jiżdied għal 1,7% fl-2011 u li jibqa' baxxa matul l-2012, għajr għal dawk il-pajjiżi li għandhom ħafna riżorsi (PNG, il-Gżejjer Solomon, Nauru u l-Vanwatu). Huwa mistenni li t-turiżmu jiżdied filwaqt li l-flussi ta' rimessi jerġgħu għal li kienu. L-akbar riskju għat-tkabbir hija l-inflazzjoni, li qiegħda tiżdied minħabba l-prezzijiet għoljin tal-fjuwil u tal-ikel. Fl-2010, fit-Timor Leste, iż-żidiet fl-infiq tal-gvern, li huma ffinanzjati mid-dħul miż-żejt, irriżultaw f'żieda ta' 9,5% fil-PDG. Dan tal-aħħar huwa mbassar li ser jaċċellera fl-2011 u fl-2012. Madanakollu, l-istabbiltà makroekonomika ser tibqa' kwistjoni taħraq fil-pajjiżi tal-Paċifiku filwaqt li s-sostenibbiltà tal-livelli tad-dejn hija ta' importanza partikolari. Filwaqt li l-PNG ftit li xejn kiseb progress fir-rigward tal-Għanijiet ta' Żvilupp tal-Millennju (MDGs) kollha, il-pajjiżi l-oħra tal-Paċifiku jinsabu fi stadju tajjeb li jnaqqsu l-mortalità fost it-tfal, filwaqt li għandhom rekord ta' progress imħallat b'rabta mal-ilħuq tal-għanijiet l-oħra. It-Timor Leste għandu rekord imħallat fir-rigward tal-kisba tal-Għanijiet ta' Żvilupp tal-Millennju. Filwaqt li sar progress sostanzjali fit-tnaqqis tal-faqar, l-indikaturi baxxi fil-qasam tas-saħħa u l-istandards tas-saħħa kienu jikkompromettu l-parti kbira tal-popolazzjoni, li hija milquta minn nuqqas ta' sigurtà fil-qasam tal-ikel. L-aċċess għall-enerġija hija restrizzjoni ewlenija. L-SIS tal-Paċifiku huma dipendenti ferm fuq il-prodotti ta' żejt mhux maħdum bħala l-għajn ewlenija tal-enerġija tagħhom. Il-prezzijiet internazzjonali instabbli u l-kosti tat-trasport jitfgħu piż kbir fuq il-baġits nazzjonali u fuq l-ispejjeż operazzjonali għall-utilitajiet u n-negozji, li fl-aħħar mill-aħħar iwasslu għal żidiet fil-prezzijiet tal-ikel u l-elettriku. It-teknoloġiji tal-enerġija rinnovabbli pprovdew mezzi alternattivi li jipproduċu l-enerġija. Madanakollu, it-tibdil li jsir kemm fil-provvista tal-enerġija (id-disponibbiltà u l-aċċessibbiltà) u kif ukoll fid-domanda (l-affordabbiltà) jippreżenta theddida dejjem tikber għas-sigurtà tal-enerġija għall-popolazzjonijiet tal-Paċifiku. Dan wassal biex fl-2009 nħoloq il-"Qafas għal Azzjoni dwar is-Sigurtà tal-Enerġija fil-Paċifiku" (FAESP). Huma biss 30% tal-popolazzjoni li għandhom aċċess għall-elettriku. Din ir-rata hija kkonċentrata f'żoni urbani, u tvarja bejn anqas minn 25% fir-rigward ta' ċerti pajjiżi (PNG, il-Gżejjer Solomon u l-Vanwatu) u 95% f'oħrajn (il-Gżejjer Cook, Gwam, Nauru, Niue, il-Gżejjer tal-Marjana tat-Tramuntana, is-Samoa, Tonga, Tokelau u Tuvalu). It-tibdil fil-klima ilu jħalli impatt fuq il-Paċifiku għal għexieren ta' snin, b'konsegwnezi bħaż-żieda fil-frekwenza u l-intensità ta' perikli naturali, bħal ċikluni tropikali u għargħar. Iż-żieda fl-għoli tal-livell tal-baħar, l-intrużjoni tal-ilma baħar u l-erożjoni tax-xtut inaqqsu l-art li hija disponibbli għall-bini tad-djar, jheddu l-infrastruttura, huma ta' dannu għall-akwakultura u jaffettwaw il-provvisti ta' ilma ħelu u l-agrikoltura. L-aċċess għall-ilma nadif u s-sanità għadhom sfida ewlenija għall-parti l-kbira tal-PICTS, u dan jikkaġuna perikli serji għas-saħħa, speċjalment għan-nisa, it-tfal u għal dawk il-komunitajiet li jgħixu fl-aktar gżejjer imbiegħda. Iż-żieda fit-temperatura tal-ilma u tal-livelli ta' aċidità fil-oċean poġġew lill-bijodiversità u l-ekosistemi taħt aktar pressjoni milli diġà kienu, partikolarment fuq is-sikek tal-qroll, li jwassal għal aktar vulnerabbiltà għat-tibdil fil-klima. Fil-gżejjer il-kbar, it-tibdil fil-klima jaffettwa ż-żoni tal-gżejjer prinċipali permezz ta' nixfa intensa, uqigħ tal-art jew għargħar. L-adattament għat-tibdil fil-klima, fosthom permezz ta' approċċi bbażati fuq l-ekosistemi, ukoll jistgħu jikkontribwixxu biex jingħata servizz aħjar, għal aċċess għall-enerġija rinnovabbli u għat-tħejjija għal diżastri. F'dan il-kuntest dan jista' jkun xprun ewlieni għall-iżvilupp fil-pajjiżi kollha tal-Paċifiku. It-tnaqqis tar-riskju ta' diżastri permezz tal-ħarsien tal-ekosistemi juża n-natura nnifisha bħala parti mis-soluzzjoni. Barra minn hekk, il-miżuri ta' adattament jistgħu jikkontribwixxu wkoll għat-tħejjija għal diżastri li ma jkunux relatati direttament mat-tibdil fil-klima. Il-PNG għad għandha riżorsi sostanzjali minn foresti tropikali, iżda ċerti żoni qegħdin jonqsu drastikament minħabba diversi fatturi li jinkludu dak li huwa meqjus minn ħafna bħala l-qtugħ illegali ta' siġar. Il-PNG tista' tikkontribwixxi għall-mitigazzjoni tat-tibdil fil-klima globali billi l-qtugħ tas-siġar isir b'mod sostenibbli permezz ta' livelli aktar għolja ta' governanza tal-foresti u ta' leġiżlazzjoni dwar l-użu tal-art. It-tibdil fil-klima huwa l-bidu li joħloq katina ta' impatti interkonnessi, fosthom fuq is-sigurtà u s-sessi. Il-Kunsill tas-Sigurtà tan-NU enfasizza li t-telf ta' territorju minħabba żieda fil-livell tal-baħar, partikolarment fi gżejjer Stati li jinsabu fil-baxx, jista' jkollu implikazzjonijiet fuq is-sigurtà[7]. L-UE aċċentwat il-fatt li t-tibdil fil-klima għandu implikazzjonijiet importanti fuq is-sigurtà għaliex jaġixxi bħala "multiplikatur tat-theddida", iħarrax it-tensjonijiet dwar il-prezzijiet tal-art, tal-ikel u tal-enerġija, u joħloq pressjonijiet migratorji u deżertifikazzjoni[8]. Fuq in-naħa l-oħra, meta jitqies li l-impatti tat-tibdil fil-klima jistgħu jaffettwaw lin-nisa u lill-irġiel b'mod differenti, il-Ministri tal-Paċifiku affermaw il-ħtieġa li tingħata aktar kunsiderazzjoni għall-għarfien, l-esperjenzi u l-prijoritajiet tan-nisa sabiex ikunu jistgħu jiġu żviluppati strateġiji effettivi b'rabta mat-tibdil fil-klima. Filwaqt li għarfu li l-inugwaljanzi bejn is-sessi u l-ksur tad-drittijiet tal-bniedem ifixklu l-kapaċità tal-pajjiż li jindirizza l-impatti tat-tibdil fil-klima, il-Ministri għamlu sejħa biex il-gvernijiet tal-Paċifiku jissodisfaw l-impenji tagħhom f'dan ir-rigward[9]. L-impatt tat-tibdil fil-klima, li huwa mbassar li jintensifika, jimmina l-kisbiet fil-qasam tal-iżvilupp u t-tkabbir sostenibbli ekwu. Barra minn hekk, jagħmel il-kisba tal-Għanijiet ta' Żvilupp tal-Millennju fil-Paċifiku kompitu aktar diffiċli. Pajjiżi sħaħ jistgħu jsiru inabitabbli jew saħansitra jgħibu. Dan iwassal għal migrazzjoni u spustar ta' popolazzjonijiet. 2.3. Modi tal-Paċifiku ta' kif jistgħu jiġu indirizzati l-isfidi tal-iżvilupp L-abitanti tal-gżejjer tal-Paċifiku ilhom jindirizzw l-isfidi strutturali tagħhom għal sekli sħaħ. Maż-żmien, instabu soluzzjonijiet fil-pajjiżi stess u l-PICTS ingħaqdu fil-livell reġjonali biex jindirizzaw kwistjonijiet bħall-kooperazzjoni politika, il-finanzi, l-iżvilupp, il-kummerċ, is-sajd, is-sigurtà, l-infurzar tal-liġi, id-drittijiet tal-bniedem, l-ambjent, l-enerġija, l-affarijiet soċjali u kulturali, it-trasport, l-infrastruttura, ir-riċerka, it-telekomunikazzjonijiet, eċċ. Il-PICTS indirizzaw ukoll it-tibdil fil-klima. Pereżempju, sabiex jadattaw għaż-żieda fil-livell tal-għoli tal-baħar, reġgħu bdew iħawlu l-mangrovji, ipproteġew is-sikek bil-qroll, bnew ħitan fil-baħar, bjar tal-ilma u faċilitajiet ta' desalinazzjoni, żviluppaw prodotti agrikoli ġodda, ppromovew id-diversifikazzjoni tal-prodotti agrikoli, jew ċaqalqu infrastrutturi u popolazzjonijiet. Ċerti pajjiżi qegħdin jintegraw il-migrazzjoni fis-'sett ta' għodod' tagħhom għall-adattament. Il-kooperazzjoni reġjonali hija waħda eċċezzjonali. Pereżempju, il-pajjiżi u t-territorji tal-Mikroneżja huma impenjati fl-Isfida tal-Mikroneżja, li sal-2020 jikkonservaw 30% ta' ilmijiet kostali qrib ix-xtut u 20% tal-art bis-siġar. Barra minn hekk, iddaħħlu fis-seħħ oqfsa reġjonali komprensivi għall-azzjoni kontra t-tibdil fil-klima għat-tnaqqis u l-ġestjoni tar-riskju ta' diżastri. Għadd relattivament żgħir ta' donaturi u sħab fl-iżvilupp jinsab preżenti fir-reġjun. Madanakollu n-numru tagħhom qiegħed jiżdied. L-Awstralja u New Zealand huma membri tal-PIF u huma l-aktar donaturi bilaterli importanti. Il-Bank Asjan tal-Iżvilupp huwa s-sieħeb multilaterali ewlieni. Il-Ftehimiet mal-Istati Uniti huma strument stabbilit fit-Tramuntana tal-Paċifiku. It-Tajwan, il-Ġappun u l-Korea qegħdin iżidu l-assistenza tagħhom. Kull ma jmur, ir-rwol taċ-Ċina fil-Paċifiku qiegħed jikber. Sħab bilaterali u multilaterali oħrajn ukoll qegħdin iżidu l-impenn tagħhom. Il-Mexxejja tal-Paċifiku stabbilixxew il-"Ftehim ta' Cairns" dwar it-Tisħiħ tal-Koordinazzjoni tal-Iżvilupp (2009), sabiex id-donaturi jnaqqsu l-frammentazzjoni tal-għajnuna, jiffaċilitaw l-amministrazzjoni tal-għajnuna u jtejbu l-effikaċja tal-għajnuna, permezz tal-użu ta' sistemi tal-pajjiżi, impenn ta' finanzjament multiannwali, it-tlaqqigħ ta' riżorsi finanzjarji, id-delegazzjoni tal-għoti tal-għajnuna u ħidma analitika b'kollaborazzjoni. Flimkien mas-sħab tiegħu li huma involuti fl-iżvilupp, is-Segretarjat tal-PIF ikkoordina Pjan direzzjonali biex tissaħħaħ il-ġestjoni tan-nefqa pubblika, l-akkwist, ir-responsabbiltà u s-sistemi ta' monitoraġġ tal-Pajjiżi tal-Forum, biex b'hekk is-sistemi tal-pajjiżi jintużaw b'mod mifrux għall-allokazzjoni tal-Assistenza Uffiċjali għall-Iżvilupp (ODA), fosthom permezz ta' sostenn baġitarju meta jiġu ssodisfati l-kriterji tal-eliġibbiltà. Fl-2011, il-Mexxejja tal-Paċifiku affermaw mill-ġdid li, waħdu, t-tibdil fil-klima huwa l-aktar theddida għar-reġjun u enfasizzaw il-ħtieġa għall-adattament tal-finanzi. Sabiex il-pajjiżi jittejbulhom l-aċċess u l-ġestjoni tar-riżorsi marbuta mat-tibdil fil-klima, il-Forum tal-Ministri tal-Ekonomija rrakkomanda li l-metodi tal-finanzjament għandhom jissejsu fuq il-prinċipji tal-effikaċja tal-għajnuna u li t-tibdil fil-klima għandu jkun integrat fil-baġits nazzjonali u fil-pjani nazzjonali tal-iżvilupp. Dan sabiex is-sistemi tal-pajjiż jintużaw kull fejn ikun possibbli, partikolarment permezz ta' sostenn baġitarju, bħala l-aktar forma effettiva ta' għoti ta' għajnuna. 3. It-titjib tal-kooperazzjoni bejn l-UE u l-Paċifiku dwar l-iżvilupp u l-klima L-azzjoni esterna tal-UE għandna għad-dispożizzjoni tagħha firxa wiesgħa ta' politiki u strumenti li huma relevanti ħafna għall-Paċifiku. Permezz tal-użu tan-netwerk ta' Delegazzjonijiet tal-UE u tal-persunal tagħha fil-kwartieri ġenerali, l-UE għandha timpenja ruħha b'mod aktar effettiv b'leħen wieħed fir-reġjun u tippromwovi l-valuri tal-UE u l-għanijiet u l-interessi komuni tal-pajjiżi tal-Paċifiku u tal-UE, f'fora multilaterali, negozjati jew relazzjonijiet internazzjonali ma' atturi oħrajn. Ċerti inizjattivi koordinati fil-livell tal-UE, li jkunu sensittivi għall-prijoritajiet tal-Paċifiku, jimmassimizzaw il-valur miżjud tal-azzjoni esterna tal-UE fir-reġjun. Il-Komunikazzjoni tal-Kummissjoni dwar l-Aġenda tal-UE għat-Tibdil[10] u l-ġejjieni tas-sostenn baġitarju[11] jipproponu qafas imsaħħaħ ta' politika sabiex il-kooperazzjoni għall-iżvilupp tħalli impatt akbar u aktar iffukat. Dan jista' jsir permezz tal-użu ta' sistemi ta' pajjiżi u sostenn baġitarju fejn dan ikun vijabbli, flimkien ma' djalogu ta' politika msaħħaħ iffukat fuq it-titjib tar-riżultati u l-governanza tajba. L-assistenza għall-iżvilupp u t-tibdil fil-klima lill-pajjiżi tal-Paċifiku u lill-OCTs li tingħata mill-Baġit tal-UE u mill-Fond Ewropew għall-Iżvilupp (FEŻ) żdiedet sostanzjalment għal madwar EUR 785 miljun għall-perjodu bejn l-2008 u l-2013[12]. Ir-restrizzjonijiet strutturali li qed iħabbtu wiċċhom magħhom il-PICTS ifissru li, bħala benefiċjarji ta' għajnuna għall-iżvilupp, dawn il-pajjiżi huma f'pożizzjoni unika. Dan għaliex l-assistenza tal-UE hija partikolarment importanti għal dan ir-reġjun u tippreżenta lill-UE b'sensiela ta' sfidi interkonnessi: · l-impenn finanzjarju fir-reġjun għandu jiżdied b'mod proporzjonali permezz tat-tisħiħ u l-ikkumplimentar tal-livelli kurrenti ta' ODA b'sehem ġust ta' fondi għall-klima li ġew imħabbra f'negozjati internazzjonali, kif ukoll billi jinġibdu fondi ta' investiment minn għejun oħra, · it-tfannid tad-djalogu dwar il-politiki u l-adattament tal-modalitajiet tal-għoti biex ir-riforma tiġi sostnuta b'mod aktar effettiv fil-kuntest tar-restrizzjonijiet u l-ispeċifiċitajiet tas-sħab fil-Paċifiku. B'hekk jiġi ffaċilitat l-assorbiment xieraq tal-assistenza finanzjarja miżjuda, · it-tisħiħ tal-koordinazzjoni u t-tnaqqis tal-frammentazzjoni tal-għajnuna fil-Paċifiku, · it-titjib tal-koordinazzjoni fin-NU, partikolarment dwar it-tibdil fil-klima. · l-iżgurar li, minbarra l-poltiki dwar l-iżvilupp, ikun hemm politiki oħra li jikkontribwixxu għat-tiġdid tas-sħubija għall-iżvilupp bejn l-UE u l-Paċifiku biex it-tkabbir ekonomiku jimxi id f'id mal-governanza tajba, is-sostenibbiltà u r-responsabbiltajiet kondiviżi għal għanijiet komuni. 3.1. Iż-żieda proporzjonali tal-impenn finanzjarju Il-fondi tal-UE li huma ġestiti mill-Kummissjoni huma limitati meta jitqiesu l-ħtiġijiet fil-Paċifiku. Huwa meħtieġ impenn finanzjarju bilaterali mill-Istati Membri tal-UE li jkun jinvolvi enfasi fuq it-tibdil fil-klima. Fis-segwitu ta' Dikjarazzjoni Konġunta dwar it-tibdil fil-klima[13], il-Kummissjoni u s-Segretarjat tal-Forum varaw Inizjattiva Konġunta[14]. Bħalissa qiegħed jitħejja Pjan għal Azzjoni, flimkien mal-pajjiżi tal-Paċifiku, l-Istati Membri u l-istituzzjonijiet tal-UE, biex issir ħidma fuq l-għanijiet tal-Inizjattiva Konġunta, biex l-UE tkun tista' timpenja ruħha b'manjiera koordinata fil-Paċifiku u biex jinġabru fondi ta' ODA u fondi addizzjonali għall-ġlieda kontra t-tibdil fil-klima, fosthom billi jinkisbu fondi ta' investiment. Minbarra li jikkontribwixxu għal attivitajiet relatati mat-tibdil fil-klima u ma' żvilupp istituzzjonali, il-programmi ġeografiċi u tematiċi tal-UE jistgħu jippermettu lill-PICTS jaċċessaw għejun kumplimentari ta' fondi għall-ġlieda kontra t-tibdil fil-klima (il-Fond tal-Klima Ħadra, is-settur kummerċjali, is-suq tal-karbonju ...). L-ipprogrammar u d-djalogu politiku ser jibqgħu l-istrumenti ewlenin li jiddefinixxu l-prijoritajiet ta' kooperazzjoni. L-UE, f'koordinazzjoni ma' donaturi oħra, għandha tibqa' tgħin lill-PICTS fl-isforzi tagħhom li jtejbu l-pjani nazzjonali tal-iżvilupp u l-politiki settorjali, sabiex ikunu jistgħu jwettqu żvilupp orjentat lejn ir-riżultati, adattament tat-tibdil fil-klima u strateġiji ta' mitigazzjoni, filwaqt li tiġi żgurata ġestjoni tajba ta' assistenza miżjuda u prattiki sostenibbli. 3.2. Metodi ta' għoti tajbin għall-Paċifiku L-Aġenda tal-UE għat-Tibdil tipproponi aktar konċentrazzjoni ta' kooperazzjoni tal-UE fuq tliet setturi ewlenin sabiex jiġu mmassimizzati r-riżultati u l-impatti. Filwaqt li l-każ tal-akbar fost il-gżejjer stati jiġġustifika żewġ jew tliet setturi ta' konċentrazzjoni, il-konċentrazzjoni fil-maġġoranza tal-gżejjer iż-żgħar għandha tkun limitata għal settur wieħed. Ir-restrizzjonijiet strutturali li qed iħabbtu wiċċhom magħhom il-PICTS jirrekjedu l-adattament tal-metodi tal-għoti, bil-limitazzjoni tal-użu ta' approċċi ta' proġetti li normalment ikunu kbar wisq għal amministrazzjonijiet żgħar. Il-programmi settorjali u s-sostenn baġitarju huma aktar xierqa biex jinkisbu riżultati sostenibbli għaliex dawn jallinjaw mal-pjani nazzjonali tal-iżvilupp u mal-istrateġiji settorjali filwaqt li, permezz tad-djalogu dwar politiki u valutazzjonijiet regolari dwar il-prestazzjoni, jikkontribwixxu għal titjib fl-għoti ta' servizzi u fl-eżiti istituzzjonali, regolatorji u ta' politika. Id-definizzjoni ta' pjani nazzjonali tal-iżvilupp sodi u ta' strateġiji settorjali, it-tisħiħ tal-ġestjoni tal-finanzi pubbliċi (PFM) u l-osservanza ta' qafas makroekonomiku tajjeb wasslu għal sostenn baġitarji fil-Kaledonja Ġdida, Pitcairn, Samoa, il-Gżejjer Solomon, Tonga, Tuvalu u l-Vanwatu. Il-kooperazzjoni reġjonali fil-Paċifiku li hija ffinanzjata mill-UE hija appoġġjata minn organizzazzjonijiet reġjonali li jiffunzjonaw tajjeb u li għandhom appoġġ politiku mill-istati membri tagħhom u huma mgħammra tajjeb kemm mil-lat finanzjarju u kif ukoll minn dak tekniku. L-UE, bħal donaturi oħrajn, tikkonverġi mal-programm ta' ħidma strateġiku u mas-sistemi ta' monitoraġġ effettivi u orjentati lejn ir-riżultati ta' dawn l-organizzazzjonijiet permezz ta' ftehimet ta' kontribuzzjoni. L-assistenza tal-UE ser tibqa' tingħata permezz ta' proġetti meta ma jiġux issodisfati r-rekwiżiti tal-eliġibbiltà għal metodi oħra, u ser tibqa' tappoġġja inizjattivi ġestiti mis-soċjetà ċivili u minn assoċjazzjonijiet kummerċjali, ċerti proġetti individwali ta' infrastruttura, eċċ. 3.3. L-iżvilupp tal-kapaċità u l-effiċjenza Bosta amministrazzjonijiet fil-Paċifiku qegħdin iħabbtu wiċċhom ma' diffikultajiet fil-kapaċità strutturali għat-titjib ta' politiki settorjali u sistemi ta' PFM jew biex jintegraw it-tibdil fil-klima fl-istrateġiji tal-iżvilupp tagħhom. L-organizzazzjonijiet reġjonali għandu jkollhom rwol kruċjali fl-indirizzar ta' dawn l-isfidi. L-UE għandha tappoġġja aktar lil organizzazzjoni reġjonali sabiex il-membri tagħhom jiġu megħjuna fit-tfassil, l-ippjanar u t-twettiq tal-politiki, u kif ukoll fir-rigward tal-ġestjoni u l-implimentazzjoni tal-għajnuna, partikolarment f'oqsma bħall-adattament u l-mitigazzjoni tat-tibdil fil-klima. Is-sħubijiet bejn l-UE u l-Paċifiku li jwasslu għat-trasferiment ta' għarfien espert speċifiku u għall-faċilitazzjoni tal-iżvilupp istituzzjonali għandhom jiġu promossi wkoll. 3.4. Koordinazzjoni mtejba fi ħdan l-UE u ma' sħab oħrajn Il-preżenza limitata tal-Istati Membri tal-UE fil-Paċifiku tagħmilha aktar faċli li jiġu esplorati l-prospetti għal programmar konġunt mifrux mal-UE u għat-tlaqqigħ ta' fondi tal-iżvilupp u tal-klima. Fir-rigward tal-koordinazzjoni ma' sħab li mhumiex parti mill-UE, ġiet stabbilita koordinazzjoni komprensiva u aktar intensa mal-Awstralja u New Zealand. Din tinkludi l-kondiviżjoni tax-xogħol u kooperazzjoni ddelegata minn żewġ naħat. Minbarra li tagħmel l-aħjar użu tal-vantaġġi kumparattivi din tistabbilixxi mudell li huwa disponibbli għal sħab oħra tal-UE li jkunu jixtiequ jissieħbu. L-Awstralja hija l-ewwel donatur mhux Ewropew li stabbilixxa ftehim mal-UE dwar l-arranġamenti ddelegati ta' kooperazzjoni fil-qasam tal-għajnuna, u b'hekk l-Aġenzija Awstraljana għall-Iżvilupp Internazzjonali (AusAID) u l-Kummissjoni jistgħu jagħmlu l-aħjar użu mill-għarfien espert ta' xulxin filwaqt li jiksbu eżiti sinfikanti f'dik li hija għajnuna. 3.5. It-titjib tal-koordinazzjoni dwar it-tibdil fil-klima fi ħdan in-NU Il-kooperazzjoni bejn il-Paċifiku u l-UE dwar it-tibdil fil-klima, li ilha tissaħħaħ sa mid-Dikjarazzjoni Konġunta tal-2008 u l-Inizjattiva Konġunta tal-2010, wasslet għal approċċ komuni għall-Istati Gżejjer tal-Paċifiku, l-Assoċjazzjoni ta' Gżejjer Stati Żgħar (AOSIS) u l-Istati Gżejjer Żgħar fil-Fażi tal-Iżvilupp fil-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC). Il-Gżejjer tal-Paċifiku u l-UE għandhom jissoktaw bil-promozzjoni ta' pożizzjonijiet komuni f'temrini ta' adattament għall-migrazzjoni u t-tibdil fil-klima permezz ta' istituzzjonijiet reġjonali. In-negozjati tal-UNFCCC f'Durban, il-Pajjiżi l-Anqas Żviluppati (LDCs), l-AOSIS u l-UE ngħaqdu flimkien fix-xewqa tagħhom li jinkiseb eżitu ambizzjuż u rriflettew din l-ambizzjoni f'dikjarazzjoni komuni. L-UE għandha tkompli ssaħħaħ l-alleanza tagħha mal-LDCs u l-AOSIS sabiex tkompli titfa' pressjoni fuq sħab oħrajn fin-negozjati li twassal biex dawn ikunu aktar ambizzjużi fir-rigward tal-mitigazzjoni u l-adattament. 4. Il-promozzjoni ta' taħlita ta' politiki aktar koerenti min-naħa tal-UE fir-rigward tal-Paċifiku Billi jkomplu jsiru żviluppi fuq il-Ftehim ta' Cotonou u kif ukoll fuq l-esperjenza li nkisbet fl-implimentazzjoni tal-Istrateġija tal-UE għall-Paċifiku, l-UE qiegħda tħabrek biex tikseb politika ta' azzjoni esterna aktar integrata u taħlita ta' strumenti fir-reġjun u kif ukoll aġenda ta' politika aktar integrata lejn il-Paċifiku, fid-dawl taċ-ċiklu ta' programmar ta' bejn l-2014 u l-2020. Il-kooperazzjoni dwar il-kummerċ u s-sajd, u fuq ir-riċerka u l-edukazzjoni għolja, tista' tagħti kontribut sinifikanti għat-titjib tal-koerenza tal-politika tal-UE fir-reġjun. · Il-kooperazzjoni bejn l-UE u l-Paċifiku fir-rigward tal-kummerċ hija waħda sostanzjali. Billi jkomplu jsiru żviluppi fuq il-Ftehim ta' Sħubija Interim li ġie konkluż mal-PNG u Fiġi, u kif ukoll fuq offerti ta' aċċess għal swieq li saru minn pajjiżi oħrajn, l-UE ser tissokta bil-ħidma tagħha għal ftehim komprensiv dwar il-kummerċ u l-iżvilupp mal-pajjiżi kollha tar-reġjun, għaliex il-Mexxejja AKP tal-Paċifiku jqisu l-konklużjoni b'suċċess tan-negozjati tal-EPA fl-2012 bħala prijorità importanti ferm. Alternattivament, il-pajjiżi AKP tal-Paċifiku jistgħu jissieħbu mal-Ftehim ta' Sħubija Interim, li jippermetti din il-possibbiltà b'mod espliċitu. · Il-kooperazzjoni bejn l-UE u l-Paċifiku dwar is-sajd hija msejsa fuq appoġġ sostanzjali li huwa ffinanzjat mill-FEŻ, kif ukoll fuq tliet Ftehimiet ta' Sħubija dwar is-Sajd u kooperazzjoni multilaterali dwar is-sajd fil-qafas tal-Kummissjoni tal-Paċifiku Ċentrali u tal-Lvant dwar is-Sajd. L-UE qiegħda żżid l-isforzi tagħha biex tappoġġja l-iżvilupp ta' industrija tas-sajd sostenibbli u l-ġlieda kontra s-sajd illegali, u s-sajd li ma jkunx irrappurtat u rregolat. Il-ħidma konġunta tal-UE u l-Paċifiku għal governanza tajba fil-qasam tas-sajd, fi ħdan il-Kummissjoni tal-Paċifiku Ċentrali u tal-Lvant dwar is-Sajd, għandha tiġi msaħħa. Il-ħolqien ta' strateġija komprensiva dwar is-sajd għall-Paċifiku li tiġi implimentata permezz tal-użi effettivi ta' strumenti tal-UE (sajd, żvilupp, ambjent u riċerka), għandu jiġi kkunsidrat. · Permezz tal-Programm Qafas għar-riċerka, l-UE qiegħda ssaħħaħ il-kapaċitajiet ta' riċerka tagħha dwar kwistjonijiet tal-Paċifiku, u tappoġġja inizjattivi ta' riċerka fil-Paċifiku filwaqt li trawwem il-kooperazzjoni bejn is-sħab tal-UE u tal-Paċifiku li huma involuti fir-riċerka. · Il-programm Erasmus Mundus ukoll jipprovdi opportunitajiet ta' kooperazzjoni dwar l-edukazzjoni għolja. L-UE qiegħda tintegra aktar id-drittijiet tal-bniedem, l-appoġġ għad-demokrazija u l-governanza tajba fit-taħlita ta' politika tagħha għar-reġjun. · L-UE qiegħda ssaħħaħ il-kooperazzjoni tagħha ma' sħab li jaħsbuha bħalha biex tappoġġja r-ratifika u l-implimentazzjoni ta' konvenzjonijiet dwar id-drittijiet tal-bniedem u l-Istatut ta' Ruma dwar il-Qorti Kriminali Internazzjonali mar-reġjun kollu. L-UE tagħti attenzjoni partikolari lill-indirizzar ta' kwistjonijiet bħal vjolenza sessista u rati baxxi ħafna ta' nisa fil-livell ta' teħid ta' deċiżjonijiet fil-Paċifiku. · Fejn xieraq, l-UE għadha tibgħat missjonijiet ta' osservazzjoni tal-elezzjonijiet, u issa qiegħda tgħaqqad l-isforzi tagħha ma' dawk ta' sħab li jaħsbuha bħalha biex tiżviluppa strateġija koordinata biex il-Fiġi jerġa' jaqbad it-triq tad-demokrazija u għall-appoġġ lil proċessi ta' rikonċiljazzjoni u inizjattivi ta' prevenzjoni ta' kunflitti fir-reġjun. · L-UE ser tissokta bl-appoġġ tagħha lill-PICTS għat-tisħiħ tas-sistemi ta' governanza, fosthom dwar l-ambjent u l-ġestjoni ta' riżorsi, permezz tal-promozzjoni, fost l-oħrajn, tal-konformità mal-Inizjattiva Internazzjonali dwar it-Trasparenza fl-Industriji tal-Estrazzjoni. Sabiex issaħħaħ l-integrazzjoni tal-azzjoni dwar il-klima fit-taħlita ta' politiki tagħha, l-UE ser tiżviluppa wkoll strateġija komprensiva ta' diplomazija dwar il-klima fil-Paċifiku. B'dan il-mod, atturi mill-UE, l-Istati Membri u s-servizzi diplomatiċi nazzjonali tagħhom ikunu jistgħu jindirizzaw it-tibdil fil-klima fil-livelli politiċi kollha, u b'hekk issir promozzjoni u jingħata appoġġ għall-implimentazzjoni tal-azzjoni dwar il-klima minbarra li jiġu indirizzati l-konnessjonijiet bejn it-tibdil fil-klima u s-sigurtà internazzjonali fil-Paċifiku. 5. Rakkomandazzjonijiet għal azzjoni L-UE hija impenjata fil-konfront tal-Paċifiku, kemm fil-livell politiku u kif ukoll bħala sieħba influwenti b'rabta mal-iżvilupp. F'ambjent li kull ma jmur aktar qed jiffaċċja restrizzjonijiet ta' riżorsi, huwa importanti ferm li l-effiċjenza u l-effikaċja jiġu msaħħa permezz ta' konċentrazzjoni fuq oqsma ta' intervent b'impatt kbir u fejn il-valur miżjud tal-UE jkun wieħed għoli, u bl-użu ta' mekkaniżmi ta' għoti effettiv ta' għajnuna. (1) Fir-rigward tad-djalogu politiku bejn l-UE u l-PICTS, l-organizzazzjonijiet reġjonali tal-Paċifiku, flimkien mas-sħab li jikkondividu l-mentalità tagħhom, għandhom jippromwovu pożizzjonijiet konġunti sabiex jiżguraw li l-Karta u r-Riżoluzzjonijiet tan-NU jiġu rrispettati b'mod globali, jiffaċilitaw riżoluzzjoni sostenibbli u paċifika għal kunflitti madwar id-dinja u biex itejbu l-kooperazzjoni fir-rigward tal-iżvilupp u t-tibdil fil-klima, partikolarment fin-negozjati tal-UNFCCC. (2) Sal-2012, il-pajjiżi tal-Paċifiku ser ikunu bbenefikaw minn fondi addizzjonali min-naħa tal-UE għat-tibdil fil-klima u minn fondi mill-inizjattiva tal-Għanijiet ta' Żvilupp tal-Millennju (MDGs), minbarra l-allokazzjonijiet mill-FEŻ għall-perjodu bejn l-2008 u l-2013. Fl-ipprogrammar tal-kooperazzjoni għall-iżvilupp tal-UE għall-perjodu bejn l-2014 u l-2020, is-SEAE u s-servizzi tal-Kummissjoni ser iressqu alternattivi lill-Istati Membri tal-UE għal programmar konġunt fil-Paċifiku, u kif ukoll għal mekkaniżmu mifrux madwar l-UE li jippermetti taħlita ta' riżorsi tal-UE u riżorsi bilaterali b'appoġġ addizzjonali għall-adattament u l-mitigazzjoni tat-tibdil fil-klima. (3) L-appoġġ tal-UE għall-mitigazzjoni fir-reġjun, partikolarment fil-PNG u fil-Gżejjer Solomon, għandu jippromwovi sinerġiji bejn l-inizjattivi relatati mal-Infurzar tal-Liġi tal-Foresta, governanza u Kummerċ (FLEGT) u t-Tnaqqis tal-Emissjonijiet mid-Deforestazzjoni u d-Degradazzjoni tal-Foresti (REDD). (4) L-assistenza tal-UE għall-PICTS għandha tingħata permezz ta' metodu xieraq, fosthom permezz ta' sostenn baġitarju jew taħlita ta' metodi ta' għoti ta' għjnuna, b'valutazzjoni fuq bażi ta' każ b'każ. Il-proposti, min-naħa tal-Kummissjoni, ta' linji gwida ġodda għas-sostenn baġitarju tal-UE ser jagħrfu l-ħtiġijiet u l-ispeċifiċitajiet tas-SIDS u l-OCTs. (5) L-UE għandha tippromwovi prinċipji ta' għajnuna effikaċi f'konformità mal-konklużjonijiet u l-impenji tal-Forum ta' Livell Għoli ta' Busan, fosthom id-diviżjoni tax-xogħol u l-ipprogrammar konġunt, kif ukoll l-użu ta' kooperazzjoni ddelegata ma' sħab fil-Paċifiku li jaħsbuha bħalha. L-UE għandha tipprova timpenja ruħha ma' donaturi oħrajn fil-livell settorjali, permezz ta' programmi konġunti għall-appoġġ ta' politiki ta' pajjiżi sħab, u kif ukoll permezz ta' indikaturi komuni, kriterji ta' żborż, analiżi u djalogu dwar politiki mal-gvernijiet sħab. (6) Billi tibni fuq il-gwida mill-Forum tal-Ministri tal-Ekonomija, u f'konformità mal-"Ftehim ta' Cairns", l-UE għandha tistinka ma' sħab oħra biex tiżviluppa metodoloġija li ttejjeb l-aċċess u l-ġestjoni tal-Gżejjer tal-Paċifiku tal-fondi għat-tibdil fil-klima u għall-implimentazzjoni tal-fażi pilota tagħha. B'dan il-mod il-metodoloġija tkun tista' tiġi rreplikata madwar ir-reġjun. (7) L-UE għandha timpenja ruħha ma' donaturi oħrajn f'setturi relatati mal-MDGs li huma suxxettibbli għat-tibdil fil-klima, bħall-ilma u s-sanità u l-enerġija rinnovabbli. L-UE għandha tippromwovi inizjattivi f'dawn is-setturi għall-promozzjoni tat-tkabbir ekoloġiku, fosthom permezz tal-Faċilità ta' Infrastruttura tal-Paċifiku. (8) Sabiex jiġu evitati impenji kbar wisq għas-sħab fil-Paċifiku, l-UE għandha tippromwovi missjonijiet konġunti ma' sħab oħra f'koordinazzjoni mal-PICTS u ma' organizzazzjonijiet reġjonali. (9) L-UE għandha tappoġġja l-isforzi tal-OCTs fil-Paċifiku biex jikkooperaw mal-ġirien tagħhom, fosthom fuq l-isfidi tat-tibdil fil-klima. (10) Sabiex tiġi mmassimizzata l-effikaċja tad-Delegazzjonijiet tal-UE fil-Paċifiku, ir-Rappreżentanta Għolja u l-Kummissjoni ser jivvalutaw il-vijabbiltà u l-impatt ta' ridistribuzzjoni tar-responsabbiltajiet fuq il-bażi tal-qrubija tal-pajjiżi sħab fil-Paċifiku. (11) L-UE għandha tibqa' tinvolvi s-soċjetà ċivili, l-awtoritajiet lokali, is-settur privat u l-komunità tar-riċerka fil-kooperazzjoni tagħha fir-reġjun, billi tappoġġja n-netwerking reġjonali u s-sħubijiet bejn il-Paċifiku u l-UE u permezz tal-promozzjoni tal-interess u d-dibattitu pubbliku fl-Ewropa dwar kwistjonijiet ta' tħassib komuni għall-Gżejjer Pajjiżi u t-Territorji fil-Paċifiku u għall-pubbliku. [1] Il-Gżejjer Cook (bla vot fin-NU), l-Istati Federali tal-Mikroneżja, Fiġi, Kiribati, il-Ġżejjer Marshall, Nauru, Niue (bla vot fin-NU), il-Palaw, il-Papwa Ginea Ġdida, Samoa, il-Gżejjer Solomon, Timor Leste, Tonga, Tuvalu u l-Vanwatu. [2] Il-Polineżja Franċiża, il-Kaledonja Ġdid, il-Gżejjer Pitcairn u Wallis u Futuna. [3] Il-Konklużjonijiet dwar Strateġija tal-UE fir-rigward tal-Paċifiku (l-2743 Kunsill għall-Affarijiet Ġenerali – 17.07.2006) [4] Komunikazzjoni mill-Kummissjoni: Inżidu l-impatt tal-Politika tal-UE għall-Iżvilupp: Aġenda għall-Bidla; COM(2011)637 - 13.10.2011 [5] Ara l-OECD DCD-DAC - "Development Aid at a glance – Statistics by region – Oceania – 2011 edition" [6] Il-Ftehim ta' Cotonou, li jiskadi fl-2020, jirregola s-sħubija politika, tal-kooperazzjoni għall-iżvilupp u s-sħubija kummerċjali bejn l-UE u 79 pajjiż fl-Afrika, fil-Karibew u fil-Paċifiku, l-hekk imsejħa pajjiżi tal-AKP. [7] Dibattitu miftuħ tal-Kunsill tas-Sigurtà tan-NU dwar "Iż-żamma tal-paċi u s-sigurtà internazzjonali: l-impatt tat-tibdil fil-klima" (Lulju tal-2011) - http://www.un.org/News/Press/docs/2011/sc10332.doc.htm [8] Il-Konklużjonijiet dwar id-Diplomazija tal-UE dwar il-Klima (it-3106 Kunsill tal-Affarijiet Barranin – 18.07.2011) [9] Il-Werkxop Ministerjali dwar it-Tibdil fil-Klima li sar flimkien mar-Raba' Laqgħa Ministerjali tan-Nisa fil-Paċifiku (Lulju tal-2011) [10] Inżidu l-impatt tal-Politika tal-UE għall-Iżvilupp: Aġenda għall-Bidla; COM(2011)637 - 13.10.2011 [11] L-Approċċ futur għall-appoġġ baġitarju tal-UE għal pajjiżi terzi; COM(2011)638 - 13.10.2011 [12] Madwar EUR 730 miljun mill-10ar FEŻ (li EUR 70 miljun huma allokati lill-OCTs) u madwar EUR 56 miljun mill-Baġit tal-UE. [13] http://www.gcca.eu/usr//Joint-Declaration-PIFS-EU-2008.pdf [14] http://www.gcca.eu/usr//Protocole-d-entente-Signe-a-Strasbourg.pdf